Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/011 BE/Caterpillar) /* COM/2014/0735 final - 2014/ ( ) */





EXPUNERE DE MOTIVE CONTEXTUL PROPUNERII 1. Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006[1] („Regulamentul privind FEG”). 2. Autoritățile belgiene au depus cererea EGF/2014/011 BE/Caterpillar pentru a obține o contribuție financiară din partea FEG ca urmare a concedierilor efectuate la Caterpillar Belgium S.A. în Belgia. 3. După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG. REZUMATUL CERERII Cererea FEG || EGF/2014/011 BE/Caterpillar Stat membru || Belgia Regiunea (regiunile) în cauză (nivel NUTS 2) || Hainaut (B32) Data depunerii cererii || 22.7.2014 Data confirmării primirii cererii || 4.8.2014 Data cererii de informații suplimentare || 24.7.2014 Termenul furnizării de informații suplimentare || 16.9.2014 Termenul pentru finalizarea evaluării || 9.12.2014 Criteriul de intervenție || Articolul 4 alineatul (1) litera (a) din Regulamentul privind FEG Întreprinderea principală || Caterpillar Belgium S.A Sectorul (sectoarele) de activitate economică (diviziunea NACE a doua revizuire)[2] || Diviziunea 28 („Fabricarea de mașini, utilaje și echipamente n.c.a.”) Perioada de referință (patru luni) || 1 ianuarie 2014-30 aprilie 2014 Numărul de concedieri sau de încetări ale activității în decursul perioadei de referință (a) || 663 Numărul de concedieri sau de încetări ale activității înainte sau după perioada de referință (b) || 367 Numărul total de concedieri (a + b) || 1 030 Numărul total estimat de beneficiari vizați || 630 Bugetul pentru servicii personalizate (EUR) || 1 964 713 Bugetul pentru punerea în aplicare a FEG[3] (EUR) || 73 378 Buget total (EUR) || 2 038 090 Contribuția din partea FEG (60 %) (EUR) || 1 222 854 EVALUAREA CERERII Procedură 4. Autoritățile belgiene au depus cererea EGF/2014/011 BE/Caterpillar la 22 iulie 2014, în termen de 12 săptămâni de la data la care au foste îndeplinite criteriile de intervenție stabilite în continuare. Comisia a trimis autorităților belgiene, la 24 iulie 2014, o serie de întrebări și a confirmat primirea cererii în termen de două săptămâni de la data depunerii acesteia, la 4 august 2014. Statele membre au furnizat informații suplimentare în termen de șase săptămâni de la data confirmării primirii cererii. Termenul de 12 săptămâni de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 9 decembrie 2014. Eligibilitatea cererii Întreprinderile și beneficiarii în cauză 5. Cererea se referă la 1 030 de lucrători concediați de la Caterpillar Belgium S.A., întreprindere care activează în sectorul economic încadrat la NACE Rev. 2 diviziunea 28 („Fabricarea de mașini, utilaje și echipamente n.c.a.”). Concedierile efectuate de întreprinderea în cauză au loc în regiunea de nivel NUTS[4] 2 Hainaut (BE32) din Belgia. Criterii de intervenție 6. Autoritățile belgiene au depus cererea în temeiul criteriilor de intervenție prevăzute la articolul 4 alineatul (1) litera (a) din Regulamentul privind FEG, care prevede concedierea sau încetarea activității a cel puțin 500 de lucrători sau de persoane care desfășoară o activitate independentă pe o perioadă de referință de patru luni, într-o întreprindere dintr-un stat membru. 7. Perioada de referință de patru luni este cuprinsă între 1 ianuarie 2014 și 30 aprilie 2014. 8. Cererea se referă la 663 de lucrători concediați[5] de la întreprinderea în cauză în decursul perioadei de referință de patru luni. Calcularea concedierilor și a cazurilor de încetare a activității 9. Concedierile au fost calculate astfel: – 661 de la data notificării individuale de către angajator privind concedierea sau încetarea contractului de muncă al lucrătorului; – 2 de la data încetării de facto a contractului de muncă sau a expirării acestuia. Beneficiari eligibili 10. Pe lângă lucrătorii deja menționați, printre beneficiarii eligibili se numără 367 de lucrători concediați după perioada de referință de patru luni. Acești lucrători au fost concediați după anunțul general cu privire la concedierile preconizate la 28 februarie 2013. Se poate stabili o legătură clară de cauzalitate cu evenimentul care a declanșat concedierile în decursul perioadei de referință, având în vedere că toate concedierile se referă la același proces de reducere a dimensiunii întreprinderii. 11. Numărul total de beneficiari eligibili este așadar de 1 030. Legătura dintre concedieri și modificările structurale majore ale comerțului mondial ca urmare a globalizării 12. Caterpillar este liderul mondial în producția de mașini și accesorii necesare pentru construirea și exploatarea minelor. Pentru a stabili legătura dintre concedieri și încetarea activității, pe de o parte, și schimbările structurale majore intervenite în practicile comerciale internaționale ca urmare a globalizării, pe de altă parte, Belgia afirmă că Caterpillar a fost puternic afectată de scăderea cererii pentru acest tip de produse în Europa, fapt care a condus la delocalizarea în țări terțe a unei capacități de producție substanțiale. Întreprinderea Caterpillar de la Gosselies este specializată în asamblarea autoturismelor, producția de componente, ansambluri și structuri sudate. Produsele sale sunt destinate în exclusivitate sectoarelor europene al construcției și al mineritului. În această situație, întreprinderea este expusă unor schimbări specifice acestor sectoare, fiind afectată, de asemenea, de fluctuații legate de factori de producție. Aceste variații sunt prezente, așadar, atât în amonte, cât și în aval: – În amonte: Produsele din oțel și din metal din Europa s-au confruntat cu o concurență puternică din partea economiilor emergente, iar anii 2009-2013 au fost marcați de numeroase cazuri de închidere a întreprinderilor în UE. În plus, prețurile la oțel au crescut considerabil în Europa. – În aval: Principalii clienți ai grupului Caterpillar sunt în sectorul construcțiilor și în cel al mineritului. Caracteristicile specifice acestor sectoare la nivel european explică în parte decizia de restructurare a întreprinderii de la Gosselies, și anume efectele persistente ale crizei din 2009 în sectorul construcțiilor și în cel al mineritului. Aceste tendințe au dus la scăderea cotelor de piață ale unității de producție Caterpillar de la Gosselies și la scăderea competitivității față de concurenții din alte părți ale lumii. 13. Conform datelor menționate de autoritățile belgiene, unitățile de producție ale Caterpillar sunt situate în apropierea piețelor lor, ceea ce explică legătura dintre evoluția pieței europene și a celei mondiale și reducerea forței de muncă la unitatea de la Gosselies. Începând din 2007, Grupul Caterpillar a deschis întreprinderi în economiile emergente din Asia și America Latină, iar creșterea sa este legată în principal de aceste piețe. În special, cota de vânzări a întreprinderilor Caterpillar din Asia a crescut de peste două ori între 2007 și 2013. Acest lucru este legat de creșterea globală a economiilor asiatice, în special în China și în India, și de dezvoltarea industriei construcțiilor în aceste țări. Pe de altă parte, piața principală pentru Caterpillar Gosselies, Uniunea Europeană, depinde de investițiile publice și private în infrastructura din Europa, care au fost reduse recent. Așa se explică faptul că valoarea aflată deja în scădere a comenzilor noi a scăzut în continuare cu 40 % în 2011, potrivit autorităților belgiene. 14. Până în prezent, sectorul „Fabricarea de mașini, utilaje și echipamente n.c.a.” a făcut obiectul a 12 cereri FEG, 6 dintre acestea bazându-se pe aspecte comerciale legate de globalizare și 6 pe criza economică și financiară mondială. Evenimente care duc la concedieri și la încetarea activității 15. Evenimentele care au dus la concedieri sunt legate de decizia Caterpillar, din 28 februarie 2013, de a-și reduce operațiunile de producție din cauza costurilor de producție considerabil mai ridicate în Europa. În comparație cu alte întreprinderi, unitatea de la Gosselies din Belgia este mai puțin profitabilă, în contextul în care a importa în Europa din Asia este acum mai ieftin decât a produce în Europa. În consecință, societatea a întocmit un plan de afaceri prin care să își reducă operațiunile la Gosselies, având drept rezultat pierderea a 1 030 de locuri de muncă. Această decizie va avea un impact negativ direct asupra mai multor producători din aval pentru care Caterpillar constituie cel mai important furnizor. Impactul preconizat al concedierilor asupra economiei și ocupării forței de muncă la nivel local, regional sau național 16. Concedierile de la Caterpillar reprezintă o creștere cu 4 % a persoanelor în căutarea unui loc de muncă în regiunea Charleroi, potrivit datelor din aprilie 2014. Reducerea dimensiunii întreprinderii de la Gosselies va conduce însă, de asemenea, la o serie de concedieri la subcontractanți, a căror amploare nu este încă cunoscută, deoarece nu toate efectele reducerilor asupra economiei locale sunt vizibile deocamdată. În aprilie 2014, populația activă din regiunea Charleroi era formată din 218 817 de persoane, dintre care 36 793 erau șomeri (17 %). Reducerea operațiunilor Caterpillar la întreprinderea de la Gosselies va contribuie semnificativ la creșterea nivelului șomajului (cu un punct procentual întreg) în regiunea Charleroi. Reducerea operațiunilor Caterpillar în Valonia ar trebui apreciată în contextul unei situații foarte dificile pe piața muncii în regiune, care este, în mod tradițional, foarte dependentă de producția industrială. Analizând ansamblul industriei prelucrătoare din zona Charleroi, ocuparea forței de muncă a scăzut cu 15,3 % între 2007 și 2012. În Valonia, FOREM a fost în măsură să ofere cu 16 % mai puține locuri de muncă în 2013 comparativ cu 2012, când începuse deja declinul în ceea ce privește noile locuri de muncă. 17. Mulți dintre șomeri sunt slab calificați (59 % nu au studii liceale), iar 43 % sunt șomeri de peste 2 ani. De asemenea, rata ocupării forței de muncă în Charleroi este printre cele mai scăzute din Valonia, situându-se la 52,26 % (56,75 % în regiunea valonă). 18. Deși numărul societăților care au inițiat o procedură de concedieri colective în Belgia a rămas relativ stabil în 2012, mai puțin de 100 între 2010 și 2012, acesta a crescut la 140 în 2013. Sectorul metalurgic și cel al prelucrării metalelor au fost cele mai afectate sectoare, reprezentând trei sferturi din numărul total al concedierilor în 2013[6]. În special, în regiunea Charleroi s-a înregistrat o creștere a numărului de falimente, de închideri și de restructurări și un total de 1 892 de concedieri din 2012. Beneficiari vizați și acțiuni propuse Beneficiari vizați 19. Se estimează că numărul lucrătorilor vizați care vor beneficia de măsuri se ridică la 630 de persoane. Defalcarea acestor lucrători în funcție de sex, naționalitate și grupă de vârstă se face după cum urmează: Categorie || Numărul de beneficiari vizați Sexul: || Bărbați: || 607 || (96 %) || Femei: || 23 || (4 %) Cetățenie: || Cetățeni ai UE: || 630 || (100 %) || Cetățeni din afara UE: || 0 || (0 %) Grupa de vârstă: || 15-24 ani: || 42 || (7 %) || 25-29 ani: || 64 || (10 %) || 30-54 ani: || 411 || (65 %) || 55-64 ani: || 113 || (18 %) || peste 64 ani: || 0 || (0 %) Eligibilitatea acțiunilor propuse 20. Serviciile personalizate care vor fi oferite lucrătorilor concediați constau în următoarele acțiuni: Reconversie: – Sprijin/orientare/integrare. Acest set de servicii se bazează pe activitățile standard desfășurate de unitatea de reconversie. Serviciile vor fi furnizate de o echipă formată din personal FOREM (manager de proiect, consilieri specializați) în parteneriat cu foști reprezentanți ai salariaților în calitate de „accompagnateurs sociaux” (asistenți sociali), care îi vor încuraja pe lucrători să se înregistreze pentru a beneficia de măsuri și îi vor ajuta să parcurgă procedurile administrative. Pentru a facilita contactele între lucrători, serviciile sunt oferite în comun tuturor persoanelor concediate, în locuri special prevăzute. Serviciile includ trei tipuri de activități: (i) informare colectivă cu privire la tehnicile de căutare a unui loc de muncă (redactarea CV-ului și a scrisorii de intenție, utilizarea resurselor disponibile pe internet etc.), explicații legate de reglementările de pe piața muncii (plasarea personalului concediat, șomaj, contracte de muncă, pensii), informare cu privire la discriminare, prezentarea diferitor ocupații și sectoare cu potențial etc.; (ii) interviuri individuale cu un consultant FOREM (evaluarea competențelor, planuri de carieră, orientare în materie de formare profesională etc.); (iii) acces deschis și gratuit la instrumente de căutare a unui loc de muncă (echipamente IT cu conexiune internet, telefon, documentație de specialitate etc.). De această măsură vor beneficia toți cei 630 de lucrători vizați, pe o durată maximă de 24 de luni. – Facilitarea căutării unui loc de muncă. De asemenea, FOREM va organiza activități specifice pentru a facilita căutarea unui loc de muncă și pentru a ajuta persoanele concediate să depășească dificultățile care apar în cursul procesului de reconversie. Printre aceste acțiuni se numără reuniuni cu participarea lucrătorilor concediați și a potențialilor angajatori (corelarea dintre cerere și ofertă), vizite la întreprinderi, întâlniri cu persoanele care se ocupă de recrutări în vederea pregătirii pentru interviurile de angajare și schimburi de experiență cu alți lucrători care s-au recalificat sau și-au găsit un nou loc de muncă după o concediere colectivă. Formare și reciclare profesională: – Formare integrată: Diferite tipuri de cursuri de formare profesională ar putea fi puse la dispoziție (în funcție de tipul de curs) fie de către FOREM, fie de către centres de competences sau IFAPME. Ca un prim pas, personalul FOREM îi va ajuta pe participanți să își stabilească obiectivele profesionale și îi va ghida spre unul dintre cele trei tipuri de module de formare profesională. Lucrătorii care ar dori să se recalifice pentru o profesie similară cu cea pe care o aveau la Caterpillar ar putea să urmeze un modul specific sau de specializare (40 de ore), pentru a-și adapta competențele și a le aduce la zi sau ar putea să participe la un curs suplimentar pentru obținerea de noi calificări (320 de ore), care le-ar permite să își caute locuri de muncă în cadrul altor profesii din sectorul industrial. Pentru recalificare într-un sector de activitate complet diferit, lucrătorii ar putea să urmeze un curs de formare profesională (în medie 960 de ore) pentru a dobândi competențele necesare pentru profesia respectivă. La sfârșitul fiecărui modul de formare profesională, noile competențe pot fi evaluate și documentate. În funcție de tipul de program și de domeniul de competență, participanții vor primi un certificat de competențe oficial, un certificat de prezență (în cazul competențelor sau al ocupațiilor pentru care nu există certificare oficială) sau o validare a competențelor (pentru aptitudinile și competențele dobândite în afara sistemului oficial de cursuri de formare). Procedura oficială de certificare a competențelor constă în teste de evaluare care conduc la acordarea unui „certificat de competențe dobândite prin formare profesională” (Certificat des Compétences Acquises en Formation – CECAF). Validarea competențelor se realizează prin teste de evaluare care conduc la acordarea așa-numitor „titres de compétences”. – Transfer de experiență: Lucrătorii cu experiență își pot dezvolta competențele și cunoștințele devenind profesori sau formatori în cadrul învățământului tehnic. FOREM și federațiile din diferitele ramuri de învățământ tehnic vor pregăti un modul specific de informare și inițiere pentru a-i încuraja pe anumiți lucrători să urmeze cursuri de formare care să-i califice ca profesori. Modulul va include furnizarea de informații specifice și asistență tehnică, reuniuni cu profesioniști din domeniu și vizite la fața locului. Modulul va dura opt săptămâni și va viza aproximativ 10 lucrători. Promovarea spiritului antreprenorial: – Sprijin pentru înființarea de întreprinderi: Lucrătorii care au în vedere înființarea propriei lor întreprinderi vor primi îndrumări și sprijin din partea unui consilier specializat din cadrul FOREM. Acest sprijin include două activități principale: (i) sesiuni de informare colectivă în scopul sensibilizării cu privire la posibilitățile de înființare a unei întreprinderi, furnizare de informații referitoare la aspectele juridice și la măsurile de susținere a inițiativelor de înființare a întreprinderilor; (ii) interviuri individuale cu lucrătorii interesați în scopul evaluării proiectelor acestora și pentru a-i pune în contact cu organizații care susțin întreprinderile și cu furnizori de servicii. Consilierul va colabora îndeaproape cu unitățile de reconversie pentru a-i ajuta pe lucrători în dezvoltarea proiectelor lor de afaceri. Se așteaptă ca aproximativ 50 de persoane să participe la sesiunile de informare și aproximativ 15 la interviuri și la activitățile ulterioare (de follow-up). – Sprijin pentru proiecte colective: Lucrătorii care ar putea avea în vedere înființarea unei întreprinderi „sociale” împreună, ca grup, vor beneficia de orientare și de asistență din partea unor consultanți specializați (selecționați în urma unei proceduri de ofertare) și din partea unității de reconversie. Acest sprijin include sesiuni de informare și de sensibilizare cu privire la crearea unei întreprinderi și la dezvoltarea unor competențe de bază în domeniul managementului, precum și consiliere privind diferite aspecte legate de înființarea societății (de exemplu, întocmirea unui plan de afaceri, elaborarea statutului juridic, marketing etc.). Se pot acorda granturi în vederea finanțării costurilor aferente demarării unor astfel de proiecte de afaceri. Lucrătorii trebuie să depună o cerere în care să descrie proiectul (de exemplu, competențele și experiența lucrătorilor, studiu de fezabilitate, analiză financiară, potențial de piață, perspective de creștere economică, beneficii socioeconomice etc.). Comitetul de sprijin al unității de reconversie, care reunește reprezentanți ai angajatorilor, ai sindicatelor și ai FOREM, evaluează cererile și decide să atribuie sau nu finanțarea. Fiecare lucrător care participă la proiect poate primi un grant în valoare de 5 000 EUR (fondurile reunite de toți lucrătorii care participă). Granturile pot fi utilizate pentru achiziționarea de echipamente sau mărfuri, pentru publicitate, servicii de consultanță, activități de formare etc. Consultanții vor administra granturile și vor transmite FOREM rapoarte privind cheltuielile efectuate (facturi și documente justificative). Se estimează că de această măsură vor beneficia aproximativ 80 de lucrători; beneficiarilor li se vor acorda cinci granturi. 21. Serviciile propuse, descrise aici, constituie măsuri active pe piața forței de muncă în cadrul acțiunilor eligibile stabilite la articolul 7 din Regulamentul privind FEG. Aceste acțiuni nu țin locul măsurilor pasive de protecție socială. 22. Autoritățile belgiene au furnizat informațiile necesare privind acțiunile care sunt obligatorii pentru întreprinderile vizate în temeiul legislației naționale sau în temeiul contractelor colective de muncă. Ele au confirmat că o contribuție financiară din partea FEG nu va înlocui aceste acțiuni. Bugetul estimat 23. Costurile totale estimate sunt de 2 038 090 EUR, incluzând cheltuieli pentru servicii personalizate de 1 964 713 EUR și cheltuieli pentru activitățile de pregătire, gestionare, informare și publicitate, control și raportare de 73 378 EUR. 24. Contribuția financiară totală solicitată din FEG este de 1 222 854 EUR (60 % din costurile totale). Acțiuni || Numărul estimat al participanților || Costul estimat per participant (EUR)* || Costuri totale estimate (EUR)* Servicii personalizate [Acțiuni în temeiul articolului 7 alineatul (1) literele (a) și (c) din Regulamentul privind FEG] Reconversie: (Orientation professionnelle) - sprijin/orientare/integrare (Reconversie/Reinserție) - Facilitarea căutării unui loc de muncă. (Dynamisation de la recherche d’emploi) || 630 150 || 2 167 300 || 1 365 313 45 000 Formare și reconversie profesională (Formations) - Formare integrată (Formations intégrées) - Transfer de experiență (Transmission d'expérience) || 210 10 || 2 030 300 || 426 400 3 000 Promovarea spiritului antreprenorial: (Aide à la creation d'emploi) - Sprijin pentru înființarea de întreprinderi (Autocreation d'emploi individuelle) - Sprijin pentru proiecte colective: (Soutien à l'emergence de projets colletifs) || 50 80 || 900 1 000 || 45 000 80 000 Subtotal (a): || – || 1 964 713 (100,0 %) Alocații și stimulente [Acțiuni în temeiul articolului 7 alineatul (1) litera (b) din Regulamentul privind FEG] || Subtotal (b): || – || 0 || (0,0 %) Acțiuni în temeiul articolului 7 alineatul (4) din Regulamentul privind FEG 1. Activități de pregătire, de gestionare, de control și de raportare || – || 29 578 2. Informare și publicitate || – || 43 800 Subtotal (c): || – || 73 378 (3,6 %) Costuri totale (a + b + c): || – || 2 038 090 Contribuție din FEG (60 % din costurile totale) || – || 1 222 854 * Cifre rotunjite 25. Autoritățile belgiene au confirmat că costurile investițiilor pentru activități independente, înființarea de întreprinderi și preluarea întreprinderilor de către angajați nu vor depăși 15 000 EUR pe beneficiar. Perioada de eligibilitate a cheltuielilor 26. La 1 aprilie 2014, autoritățile belgiene au început furnizarea serviciilor personalizate către beneficiarii vizați. Prin urmare, cheltuielile privind acțiunile menționate la punctul 20 vor fi eligibile pentru o contribuție financiară din FEG de la 1 aprilie 2014 până la 22 iulie 2016. 27. Autoritățile belgiene au suportat cheltuieli administrative pentru punerea în aplicare a FEG începând cu 1 ianuarie 2014. Prin urmare, cheltuielile privind acțiunile de pregătire, gestionare, informare și publicitate, control și raportare vor fi eligibile pentru o contribuție financiară din FEG de la 1 ianuarie 2014 până la 22 ianuarie 2017. Complementaritatea cu acțiunile finanțate prin fonduri naționale sau ale Uniunii 28. Sursele de prefinanțare sau de cofinanțare națională sunt următoarele: Acțiunile puse în aplicare vor fi prefinanțate de FOREM. Unitățile de reconversie, formarea de către FOREM și partenerii săi sunt cofinanțate de Regiunea valonă. 29. Autoritățile belgiene au confirmat că măsurile descrise mai sus care primesc o contribuție financiară din FEG nu vor beneficia în același timp de o contribuție financiară din partea altor instrumente financiare ale Uniunii. S-a acordat sprijin financiar din partea FSE pentru un proiect (EnTrain – En Transition-Reconversion-Accompagnement) care viza dezvoltarea de metode pedagogice pentru unitățile de reconversie. Rezultatele acestui proiect ar putea fi utile pentru punerea în aplicare a măsurilor planificate. Procedurile pentru consultarea beneficiarilor vizați sau a reprezentanților acestora sau a partenerilor sociali, precum și a autorităților locale și regionale 30. Autoritățile belgiene au indicat că pachetul coordonat de servicii personalizate a fost elaborat în consultare cu beneficiarii vizați și cu partenerii sociali. 31. Măsurile sunt rezultatul a numeroase discuții și reuniuni pregătitoare desfășurate între februarie 2014 și iunie 2014 cu participarea diferiților parteneri sociali implicați. 32. Unitatea de reconversie („cellule de reconversion”) a fost înființată ca parte a obligațiilor juridice legate de procedura de concediere colectivă. Unitatea de reconversie este gestionată de un comitet care reunește reprezentanți ai serviciilor publice valone responsabile de ocuparea forței de muncă și de formare, reprezentanți ai FOREM, ai sindicatelor și ai organizațiilor sectoriale de formare profesională. Sisteme de gestionare și control 33. Cererea conține o descriere a sistemului de gestionare și control, care specifică responsabilitățile organismelor implicate. Un comitet director în care sunt reprezentate toate organizațiile implicate în punerea în aplicare a măsurilor finanțate de FEG asigură procesele generale de monitorizare și coordonare. Contribuția financiară din partea FEG va fi gestionată și controlată de aceleași organisme ca pentru FSE. În cadrul Agenției FSE a Federației Valonia-Bruxelles (fosta Comunitate Franceză din Belgia), o entitate va acționa în calitate de autoritate de management, iar o altă entitate distinctă din cadrul Agenției FSE va acționa în calitate de autoritate de plată. Secretariatul General al Federației Valonia-Bruxelles va acționa în calitate de autoritate de certificare, iar FOREM în calitate de organism intermediar. Angajamente furnizate de statul membru în cauză 34. Autoritățile belgiene au furnizat toate garanțiile necesare cu privire la următoarele: – principiile egalității de tratament și nediscriminării vor fi respectate în ceea ce privește accesul la acțiunile propuse și punerea lor în aplicare; – cerințele prevăzute în legislația națională și în legislația UE privind concedierile colective au fost respectate; – în cazul în care întreprinderile care au efectuat concedieri și-au continuat activitatea după respectivele concedieri, acestea și-au respectat obligațiile legale care reglementează concedierile și au luat măsuri corespunzătoare pentru salariații lor; – acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare; – acțiunile propuse vor fi complementare cu acțiunile finanțate prin fondurile structurale; – contribuția financiară din partea FEG va fi în conformitate cu normele procedurale și de fond ale Uniunii privind ajutorul de stat. IMPLICAȚIILE BUGETARE Propunerea bugetară 35. FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020[7]. 36. După examinarea cererii în ceea ce privește condițiile prevăzute la articolul 13 alineatul (1) din Regulamentul privind FEG și luând în considerare numărul de beneficiari vizați, măsurile propuse și costurile estimate, Comisia propune mobilizarea unei sume de 1 222 854 EUR din FEG, care reprezintă 60 % din costurile totale ale măsurilor propuse, cu scopul de a furniza o contribuție financiară pentru cerere. 37. Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[8]. Acte conexe 38. În același timp cu prezentarea acestei propuneri de decizie pentru mobilizarea FEG, Comisia va prezenta Parlamentului European și Consiliului o propunere de transfer către linia bugetară relevantă a sumei de 1 222 854 EUR. 39. În același timp cu adoptarea acestei propuneri de decizie de mobilizare a FEG, Comisia va adopta, prin intermediul unui act de punere în aplicare, o decizie privind o contribuție financiară care va intra în vigoare la data la care Parlamentul European și Consiliul adoptă decizia propusă de mobilizare a FEG. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2014/011 BE/Caterpillar) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006[9], în special articolul 15 alineatul (4), având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară[10], în special punctul 13, având în vedere propunerea Comisiei Europene, întrucât: (1) Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat din cauza modificărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale care a făcut obiectul Regulamentului (CE) nr. 546/2009[11] sau ca urmare a unei noi crize economice și financiare mondiale, precum și pentru a le oferi asistență în reintegrarea pe piața muncii. (2) FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului. (3) La 22 iulie 2014, Belgia a prezentat o cerere de mobilizare a FEG în ceea ce privește concedierile[12] care au avut loc la Caterpillar Belgium S.A. din Belgia, cerere pe care a completat-o cu informații suplimentare în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013. (4) Prin urmare, ar trebui mobilizat FEG pentru a oferi o contribuție financiară în valoare de 1 222 854 EUR ca răspuns la cererea depusă de Belgia, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2015, se mobilizează FEG pentru alocarea sumei de 1 222 854 EUR sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO L 347, 20.12.2013, p. 855. [2] Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1). [3] În conformitate cu articolul 7 al patrulea paragraf din Regulamentul (CE) nr. 1309/2013. [4] Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34). [5] În sensul articolului 3 litera (a) din Regulamentul privind FEG. [6] Sursa: Banca Națională a Belgiei, raport 2013 [7] JO L 347, 20.12.2013, p. 884. [8] JO C 373, 20.12.2013, p. 1. [9] JO L 347, 20.12.2013, p. 855. [10] JO C 373, 20.12.2013, p. 1. [11] JO L 167, 29.6.2009, p. 26. [12] În sensul articolului 3 litera (a) din Regulamentul privind FEG.